Ingen fra SOS Rasisme møtte i rettssak
Staten har saksøkt SOS Rasisme med krav om tilbakebetaling av tildelt støtte på 6,8 millioner kroner. Dette er penger staten mener organisasjonen har fått feilaktig utbetalt, etter å ha innrapportert for høye medlemstall i 2007 og 2009. SOS Rasisme har i en e-post til tingretten varslet at de ikke kommer. Regjeringsadvokaten har begjært fraværsdom og siden SOS Rasisme ikke har begjært utsettelse eller har gyldig fravær, vil regjeringsadvokaten legge fram bevisene og kort oppsummere saken, før dommen faller, melder NRK. Dersom ingen møter for å representere SOS Rasisme vil Haugaland tingrett mest sannsynlig dømme til fordel for regjeringsadvokaten allerede mandag, ifølge Haugesunds Avis. I en tidligere uttalelse opplyste SOS Rasisme at det var usikkert om organisasjonen kunne møte i retten i Haugesund mandag. - Det er svært beklagelig at vi ikke får prøvd vår sak i retten, skriver organisasjonen i uttalelsen. Bakgrunnen er en pengekrangel mellom SOS Rasisme og organisasjonens advokater, skrev Dagbladet søndag. - Klienten vår klarer ikke å gjøre opp regningen, så da har vi valgt å fratre. Det er helt vanlig å gjøre det slik, sier advokat Arne Heiestad til Dagbladet.
Verken advokaten eller representanter fra SOS Rasisme møtte da rettssaken mot organisasjonen startet i Haugaland tingrett i Haugesund mandag.